**OBRAZLOŽENJE**

**I. USTAVNI OSNOV**

Ustavni osnov za donošenje ovog zakona sadržan je u odredbi člana 16 tačka 5 Ustava Crne Gore („Službeni list CG“, br. 01/07 i 38/13) kojom je propisano da se zakonom, u skladu sa Ustavom, uređuju i druga pitanja od interesa za Crnu Goru, u koja spadaju i pitanja iz oblasti energetike.

**II. RAZLOZI ZA DONOŠENJE ZAKONA**

Crna Gora, kao članica Energetske zajednice i kandidat za članstvo u Evropskoj uniji (u daljem tekstu: EU), ima obavezu da implementira propise EU (acquis communitaire EU) iz oblasti energetike.

Savjet ministara Energetske zajednice je u novembru 2021. godine donio odluku D/2021/14/MC-EnC, kojom je članicama Energetske zajednice utvrđena obaveza da do 31. decembra 2022. godine izvrše transponovanje i implementaciju Direktive (EU) 2018/2001 o promociji korišćenja energije iz obnovljivih izvora, prilagođene na nivou Energetske zajednice. Ovom direktivom se utvrđuje zajednički okvir za promociju energije iz obnovljivih izvora i postavlja cilj za udio energije iz obnovljivih izvora u ukupnoj finalnoj potrošnji energije u 2030. godini, za članice Energetske zajednice. Za Crnu Goru taj cilj je 50%. Direktivom se propisuju i pravila o finansijskoj podršci za električnu energiju iz obnovljivih izvora, o sopstvenoj potrošnji takve električne energije, o upotrebi energije iz obnovljivih izvora u sektoru grijanja i hlađenja i sektoru saobraćaja, o regionalnoj saradnji, o garancijama porijekla, o administrativnim postupcima i informacijama i osposobljavanju. Pored toga, ovom direktivom se utvrđuju kriterijumi održivosti i uštede emisije gasova sa efektom staklene bašte za biogoriva, biotečnosti i goriva iz biomase.

Usvajanjem Direktive (EU) 2018/2001 Evropskog parlamenta i Savjeta od 11. decembra 2018. godine o promociji korišćenja energije iz obnovljivih izvora stavljena je van snage Direktiva 2009/28/EZ Evropskog parlamenta i Savjeta od 23. aprila 2009. godine o promociji korišćenja energije iz obnovljivih izvora, koja je bila transponovana u Zakon o energetici („Službeni list CG“, br. 5/16, 51/17, 82/20, 29/22 - Odluka US CG i 152/22).

Direktiva (EU) 2018/2001 o promociji korišćenja energije iz obnovljivih izvora je transponovana u Zakon o korišćenju energije iz obnovljivih izvora, a usljed toga je nastala potreba da se Zakon o energetici izmijeni tako da se iz istog brišu odredbe kojima se uređuje podsticanje proizvodnje energije iz obnovljivih izvora i visokoefikasne kogeneracije.

**III. USAGLAŠENOST SA PRAVNOM TEKOVINOM EVROPSKE UNIJE I POTVRĐENIM MEĐUNARODNIM KONVENCIJAMA**

Donošenjem Zakona o korišćenju energije iz obnovljivih izvora izvršiće se dalje usklađivanje zakonodavstva Crne Gore sa pravnom tekovinom EU u oblasti energetike. Odredbe Zakona o korišćenju energije iz obnovljivih izvora i podzakonski akti koji će biti doneseni na osnovu istog usklađuju se sa Direktivom (EU) 2018/2001 o promociji korišćenja energije iz obnovljivih izvora, prilagođenom za članice Energetske zajednice.

**IV. OBJAŠNJENJE OSNOVNIH PRAVNIH INSTITUTA**

Zakonom o korišćenju energije iz obnovljivih izvora uređuje se određivanje udjela energije iz obnovljivih izvora, sistemi podsticaja proizvodnje energije iz obnovljivih izvora, uslovi i postupak sticanja statusa privremenog povlašćenog proizvođača i statusa povlašćenog proizvođača, garancije porijekla električne energije, kao i druga pitanja od značaja za korišćenje energije iz obnovljivih izvora.

Predlog zakona o korišćenju energije iz obnovljivih izvora sastoji se od 17 poglavlja i 92 člana.

1. **Osnovne odredbe (čl. 1 - 8)**

U ovom poglavlju definiše se predmet zakona, utvrđuje se javni interes u korišćenju energije iz obnovljivih izvora i ostvarivanju obaveznog udjela energije iz obnovljivih izvora u ukupnoj finalnoj potrošnji energije u skladu sa obavezama preuzetim potvrđenim međunarodnim ugovorom i definišu se dugoročni ciljevi korišćenja obnovljivih izvora energije. Pored toga, u ovom poglavlju uređuje se upotreba rodno osjetljivog jezika i supsidijarna primjena i definiše značenje pojedinih izraza upotrijebljenih u ovom zakonu.

1. **Planiranje udjela energije iz obnovljivih izvora i istraživanje potencijala tih izvora (čl. 9 – 10)**

U ovom poglavlju definisano je da se obavezni udio energije iz obnovljivih izvora u ukupnoj finalnoj potrošnji energije i planirani udjeli energije iz obnovljivih izvora u oblasti električne energije, grijanja i hlađenja i saobraćaja utvrđuju Nacionalnim energetskim i klimatskim planom Crne Gore, koji se donosi u skladu sa zakonom kojim se uređuju energetske djelatnosti. Pored toga, ovo poglavlje sadrži odredbe koje se odnose na istraživanje i mjerenje potencijala obnovljivih izvora energije.

1. **Sistemi podsticaja za proizvodnju električne energije iz obnovljivih izvora**

**(čl. 11 – 24)**

U ovom poglavlju utvrđuje se cilj sistema podsticaja za proizvodnju električne energije iz obnovljivih izvora, način dodjeljivanja podsticaja, kao i obaveza Regulatorne agencije za energetiku i regulisane komunalne djelatnosti da jednom u četiri godine vrši procjenu uticaja sistema podsticaja na tržište električne energije, krajnje kupce i ulaganja u elektroenergetski sektor.

Propisuje se da se podsticaji za proizvodnju električne energije iz obnovljivih izvora sprovode u određenom podsticajnom periodu kroz sistem tržišnih premija ili sistem fid-in tarifa i da se odnose na cijenu električne energije, preuzimanje balansne odgovornosti i pravo na prioritetan pristup elektroenergetskom sistemu za mala postrojenja i demonstracione projekte. Pored toga, propisuje se da se podsticaji ne mogu dobiti za elektranu za čiju izgradnju je, prije podnošenja prijave za učestvovanje na aukciji, investitor podnio prijavu građenja u skladu sa zakonom kojim se uređuje izgradnja objekata.

Ovo poglavlje sadrži i odredbe kojima se utvrđuje prelazni period za sistem podsticaja i propisuje da tokom prelaznog perioda povlašćeni proizvođač ima pravo na fid-in tarifu i da se nakon isteka prelaznog perioda pravo na fid-in tarifu zamjenjuje pravom na tržišnu premiju.

Takođe, propisano je da Vlada Crne Gore donosi trogodišnji plan sistema podsticaja na osnovu opštih smjernica energetske politike, Nacionalnog energetskog i klimatskog plana i obaveza Crne Gore preuzetih potvrđenim međunarodnim ugovorima, u okviru kojeg se utvrđuju kvote za projekte obnovljivih izvora energije, tehnologije koje su kvalifikovane da koriste podsticaje i dinamika sprovođenja aukcija. U skladu sa trogodišnjim planom sistema podsticaja, Vlada odlukom utvrđuje godišnje kvote za jednu ili više aukcija, vrste korišćene tehnologije i ukupnu snagu elektrana. Ako se aukcija sprovodi za unaprijed određene lokacije koje se nalaze u državnoj imovini, odlukom se utvrđuje i zemljište u državnoj imovini, odnosno prirodno bogatstvo koje je za tu namjenu predviđeno planskim dokumentima u skladu sa zakonom kojim se uređuje planiranje prostora. Nadalje, utvrđuju se vrste elektrana i objekata na koje se mogu primijeniti sistemi podsticaja i propisuje da se sistemi podsticaja mogu dodijeliti za inovativne tehnologije.

Ovo poglavlje sadrži i odredbe koje se odnose na stabilnost podsticaja i trajanje podsticajnog perioda.

Propisane su obaveze operatora tržišta električne energije kao ovlašćene ugovorne strane, koja sa privremenim povlašćenim proizvođačem zaključuje ugovor o pravu na podsticaje. Operator tržišta električne energije je odgovoran za isplatu tržišne premije, fid-in tarife, izvršavanje obaveza u vezi sa garantovanim otkupom električne energije i preuzimanje balansne odgovornosti. Propisano je da povlašćeni proizvođači mogu dobiti podsticaje u vezi balansne odgovornosti i utvrđene su njihove obaveze koje se odnose na balansiranje.

1. **Sistem tržišne premije (čl. 25 – 43)**

Ovo poglavlje sadrži odredbe kojima se uređuje sistem tržišne premije. Tržišna premija je vrsta podsticaja koja se obračunava tokom obračunskog perioda i plaća kao razlika između referentne tržišne cijene i ostvarene cijene na osnovu ugovora o tržišnoj premiji, zaključenog između ovlašćene ugovorne strane i privremenog povlašćenog proizvođača. Ako je u obračunskom periodu referentna tržišna cijena veća od ostvarene cijene, povlašćeni proizvođači električne energije dužni su da plate razliku između ovih cijena ovlašćenoj ugovornoj strani u skladu sa ugovorom o tržišnoj premiji. Tada se radi o negativnoj tržišnoj premiji.

U ovom poglavlju utvrđuje se obaveza Regulatorne agencije za energetiku i regulisane komunalne djelatnosti da određuje maksimalnu cijenu električne energije koju ponuđač može ponuditi u postupku aukcije. Odluku o određivanju maksimalne cijene Agencija donosi do kraja tekuće za narednu godinu.

Propisuje se mogućnost da povlašćeni proizvođači ostvare pravo na naknadu za električnu energiju koju su mogli da proizvedu i stave na raspolaganje operatoru sistema, ali su bili spriječeni da isporuče takvu energiju usljed ograničenja isporuke od strane nadležnog operatora sistema.

Pored toga, utvrđuje se obaveza usklađivanja ostvarene cijene na aukciji sa stopom inflacije, kao i da se iznos podsticaja u sistemu tržišne premije utvrđuje na osnovu referentne tržišne cijene na dan-unaprijed tržištu električne energije.

Nadalje, u ovom poglavlju definisan je način sprovođenja postupka aukcije za dodjelu prava na tržišnu premiju, sadržaj tenderske dokumentacije i javnog poziva, kao i sačinjavanje rang liste ponuđača. Ponuđač koji ponudi cijenu veću od maksimalne cijene električne energije neće biti uključen na rang listu. Rangiranje se vrši od najniže do najviše ponuđene cijene i po tom redosljedu se popunjavaju kvote i dodjeljuju tržišne premije. Zemljište u državnoj svojini, odnosno prirodna bogatstva koja su predmet javnog poziva dodjeljuju se najpovoljnijim ponuđačima po redosljedu sa rang liste po kojoj se popunjavaju kvote i dodjeljuju tržišne premije, a koji su učestvovali u javnom nadmetanju za zakup zemljišta u državnoj imovini u skladu sa zakonom kojim se uređuje državna imovina, odnosno u javnom nadmetanju za davanje koncesije za korišćenje prirodnog bogatstva u skladu sa zakonom kojim se uređuju koncesije, a po najvišoj ponuđenoj cijeni u tim postupcima. Pored toga, definisano je da učesnici čije su ponude izabrane kao najbolje ponude na aukciji i kojima je dodijeljeno pravo na tržišnu premiju, stiču status privremenog povlašćenog proizvođača. Takođe, propisano je trajanje i produženje statusa privremenog povlašćenog proizvođača, obaveza ovlašćene ugovorne strane da zaključi ugovor o tržišnoj premiji sa privremenim povlašćenim proizvođačem, kao i uslovi za sticanje statusa povlašćenog proizvođača. Ovo poglavlje sadrži i odredbe koje se odnose na prenos statusa povlašćenog proizvođača, prestanak statusa povlašćenog proizvođača i godišnje izvještavanje o sprovedenim aukcijama i projektima u sistemu podsticaja.

1. **Sistem fid-in tarifa za mala postrojenja i demonstracione projekte (čl. 44 – 45)**

Odredbama ovog poglavlja definisano je da se pravo na fid-in tarifu može steći samo u vezi sa malim postrojenjima ili demonstracionim projektima. Pravo na fid-in tarifu stiče se na aukcijama za fid-in tarifu koje sprovodi ministarstvo nadležno za poslove energetike u skladu sa utvrđenim kvotama. Ovlašćena ugovorna strana i privremeni povlašćeni proizvođač električne energije koji je stekao pravo na fid-in tarifu zaključuju ugovor o fid-in tarifi koji važi za vrijeme trajanja podsticajnog perioda. Ovlašćena ugovorna strana je dužna da električnu energiju kupljenu od povlašćenog proizvođača prodaje snabdjevaču i kupcu samosnabdjevaču tokom trajanja podsticajnog perioda. Ako se aukcija za fid-in tarifu sprovodi za mala podstrojenja ili demonstracione projekte na unaprijed određenoj lokaciji, davanje u zakup zemljišta u državnoj imovini, odnosno davanje na korišćenje prirodnog bogatstva najpovoljnijim ponuđačima u ovom postupku vrši se u skladu sa odredbama ovog zakona koje se odnose na davanje u zakup zemljišta u državnoj imovini, odnosno prava na korišćenje prirodnog bogatstva najpovoljnijim ponuđačima u postupku aukcije za dodjelu tržišne premije.

1. **Finansiranje sistema podsticaja (član 46)**

U ovom poglavlju je propisano da se sistem podsticaja može finansirati iz sredstava prikupljenih na osnovu naknade koju plaćaju krajnji kupci električne energije i iz sredstava državnog budžeta.

1. **Garancija porijekla (čl. 47 – 56)**

Odredbama ovog poglavlja propisuje se da pravo na garanciju porijekla ima proizvođač električne energije iz obnovljivih izvora i povlašćeni proizvođač, kao i uslovi pod kojima se može izdati garancija porijekla. Pored toga, u ovom poglavlju se propisuje sadržaj garancije porijekla, prenos i prestanak važenja garancije porijekla, kao i uređuje evidencija o izdatim, prenesenim, upotrijebljenim i povučenim garancijama porijekla koju vodi operator tržišta električne energije.

**8. Kupci-proizvođači (čl. 57 – 66)**

Ovo poglavlje sadrži odredbe koje se odnose na kupce-proizvođače i proizvodnju električne energije za sopstvenu potrošnju. Krajnji kupac koji proizvodi električnu energiju iz obnovljivih izvora ili visokoefikasne kogeneracije za sopstvenu potrošnju sa povremenom predajom viška proizvedene električne energije u distributivni ili prenosni sistem, u elektrani instalisane snage koja ne prelazi vrijednost priključne snage krajnjeg kupca ima pravo da proizvedenu električnu energiju troši za sopstvene potrebe, skladišti i prodaje višak proizvedene električne energije, individualno ili zajednički sa drugim kupcima-proizvođačima. Propisano je da kupac-proizvođač zaključuje ugovor o otkupu električne energije sa snabdjevačem i da je operator distributivnog odnosno zatvorenog distributivnog ili prenosnog sistema dužan da na mjestu primopredaje električne energije kupca – proizvođača ugradi brojilo koje omogućava mjerenje električne energije potrošene u objektu kupca proizvođača, u skladu sa zakonom kojim se uređuju energetske djelatnosti. Takođe, u ovom poglavlju se uređuju metode neto mjerenja i neto obračuna, kao i šema neto mjerenja, šema neto obračuna i komercijalna šema snabdijevanja.

**9. Zajednice obnovljivih izvora energije (čl. 67 – 70)**

 Ovo poglavlje sadrži odredbe kojima se uređuje način udruživanja pravnih i fizičkih lica u zajednicu obnovljivih izvora energije na principu otvorenog i dobrovoljnog učešća radi promovisanja i korišćenja energije iz obnovljivih izvora. Primarni cilj osnivanja zajednice je korišćenje obnovljivih izvora energije, radi zadovoljavanja energetskih potreba članova zajednice na održiv način koji obuhvata ekološke, ekonomske ili socijalne koristi za članove, kao i za lokalnu zajednicu i društvo. U okviru ovog poglavlja propisuje se mogućnost da zajednica obnovljivih izvora energije stekne status privremenog povlašćenog proizvođača, odnosno status povlašćenog proizvođača i status proizvođača električne energije iz obnovljivih izvora u skladu sa ovim zakonom.

**10. Korišćenje energije iz obnovljivih izvora u saobraćaju (čl. 71 – 74)**

U ovom poglavlju propisuje se obaveza energetskom subjektu koji se bavi trgovinom na veliko i malo naftnim derivatima koji se koriste u saobraćaju da stavi biogoriva na tržište u cilju postizanja planiranog udjela energije iz obnovljivih izvora u sektoru saobraćaja u skladu sa Nacionalnim energetskim i klimatskim planom. Pored toga, ovo poglavlje sadrži odredbe koje se odnose na kvalitet i kontrolu kvaliteta biogoriva. Propisana je mogućnost dodjele podsticaja proizvođačima biogoriva, kao i mogućnost finansiranja tih podsticaja iz sredstava prikupljenih na osnovu naknade koju plaćaju krajnji kupci naftnih derivata i iz sredstava državnog budžeta. Takođe, propisana je obaveza subjekta koji obavlja djelatnost trgovine na malo naftnim derivatima da na računu za prodatu količinu naftnih derivata i biogoriva, odvojeno iskaže naknadu za podsticanje proizvodnje biogoriva.

**11. Korišćenje energije iz obnovljivih izvora u sektoru grijanja i hlađenja (čl. 75 - 77)**

U ovom poglavlju je propisano da energetski subjekti koji obavljaju djelatnost proizvodnje, distribucije i snabdijevanja kupaca toplotnom energijom na energetski efikasan način u skladu sa zakonom kojim se uređuju energetske djelatnosti mogu da steknu pravo na podsticaje, ako u okviru takvih aktivnosti koriste: toplotne pumpe, solarnu energiju, geotermalnu energiju, energiju biorazgradivog otpada, biomasu ili druge obnovljive izvore energije. Jedinica lokalne samouprave dodjeljuje podsticajne mjere na transparentan i nediskriminatoran način, u skladu sa zakonom kojim se uređuje zaštita konkurencije, a vrste podsticaja i bliže uslove za dodjelu podsticaja propisuje nadležni organ jedinice lokalne samouprave. Utvrđena je obaveza energetskog subjekta koji proizvodi toplotnu energiju iz obnovljivih izvora energije da osigura da toplotna energija koju isporučuje odgovara zahtjevima kvaliteta, pouzdanosti snabdijevanja i zaštite životne sredine utvrđenim tehničkim propisima i zahtijevanom stepenu efikasnosti proizvodnog objekta pod uslovima koje propisuje nadležni organ jedinice lokalne samouprave.

**12. Kriterijumi održivosti i uštede emisija gasova sa efektom staklene bašte za biogoriva, biotečnosti i goriva iz biomase (čl. 78 – 80)**

U okviru ovog poglavlja propisano je da biogoriva, biotečnosti i goriva iz biomase koja se stavljaju na tržište moraju da ispunjavaju kriterijume održivosti i da ostvaruju smanjenje emisija gasova sa efektom staklene bašte. Kriterijumi održivosti obuhvataju smanjenje emisije gasova sa efektom staklene bašte zbog upotrebe biogoriva i biotečnosti, goriva iz biomase, namjenu i vrstu zemljišta, uticaj na zaštićena područja i biodiverzitet, količinu ugljenika i vlage u zemljištu, pokrivenost vodom i šumama i programe podrške poljoprivrednicima. Propisano je da biogoriva, biotečnosti i goriva iz biomase podliježu verifikaciji kriterijuma održivosti i smanjenju emisija gasova sa efektom staklene bašte u skladu sa zakonom kojim se uređuje zaštita od negativnih uticaja klimatskih promjena. Nadalje, propisano je da se verifikacijom utvrđuje da biogoriva, biotečnosti i goriva iz biomase ispunjavaju kriterijume održivosti i ostvaruju uštede emisija gasova sa efektom staklene bašte, kao i da se vodi evidencija subjekata verifikacije i verifikatora.

**13. Praćenje, objavljivanje i izvještavanje (član 81)**

U ovom poglavlju je propisano da je ministarstvo nadležno za poslove energetike dužno da prati da li se sprovođenje sistema podsticaja i sprovođenje aukcija za njihovu dodjelu vrši u skladu sa odredbama ovog zakona i da vodi evidenciju povlašćenih proizvođača energije iz obnovljivih izvora.

**14. Međunarodna saradnja (član 82)**

U okviru ovog poglavlja propisano je da Crna Gora može sa drugim državama ugovoriti oblike saradnje, radi postizanja obaveznog udjela energije iz obnovljivih izvora u ukupnoj finalnoj potrošnji energije, u skladu sa potvrđenim međunarodnim ugovorima. Oblici saradnje između država su zajednički projekti, statistički transferi iz energetskih bilansa država, zajednički sistemi podsticaja i drugi oblici saradnje kojima se omogućava smanjenje troškova država za postizanje njihovog ukupnog udjela energije iz obnovljivih izvora u ukupnoj finalnoj potrošnji energije.

**15. Nadzor (čl. 83 – 88)**

U ovom poglavlju je propisano da nadzor nad sprovođenjem ovog zakona i propisa donijetih na osnovu ovog zakona vrši ministarstvo nadležno za poslove energetike. Propisano je da inspekcijski nadzor vrše elektroenergetski, termoenergetski i tržišni inspektor u okviru djelokruga utvrđenog ovim zakonom i zakonom kojim se uređuje inspekcijski nadzor. U okviru ovog poglavlja utvrđena su prava i dužnosti i ovlašćenja ovih inspektora.

**16. Kaznene odredbe (član 89)**

U ovom poglavlju su određene kazne za prekršaje po ovom zakonu.

**17. Prelazne i završna odredba (čl. 90 – 92)**

Ovo poglavlje, pored ostalog, sadrži odredbe koje se odnose na rokove za donošenje podzakonskih propisa i stupanje na snagu ovog zakona.

**V. PROCJENA FINANSIJSKIH SREDSTAVA ZA SPROVOĐENJE ZAKONA**

Za sprovođenje ovog zakona potrebna su finansijska sredstva iz Budžeta Crne Gore za finansiranje sistema podsticaja za proizvodnju električne energije iz obnovljivih izvora i podsticaja za proizvodnju biogoriva.